ลือสนั่น! กฟผ.”ปฏิเสธ” BGRIM ย้ายโรงไฟฟ้า จับตา 240MW ระส่ำอีกระลอก
ลือสนั่น! กฟผ."ปฏิเสธ" BGRIM ย้ายโรงไฟฟ้า จับตา 240MW ระส่ำอีกระลอก
30 พ.ค. 2561

จากก่อนหน้านี้ทีมข่าว “ข่าวหุ้นธุรกิจ” รายงานกรณี บริษัท บี.กริม เพาเวอร์ จำกัด (มหาชน) หรือ BGRIM ยื่นหนังสือต่อการไฟฟ้าฝ่ายผลิตแห่งประเทศไทย (กฟผ.) เพื่อขอย้ายที่ตั้งหรือทำเลการก่อสร้างโรงไฟฟ้าพลังงานความร้อนร่วม ซึ่งได้ลงนามสัญญาซื้อขายไฟฟ้า (PPA) แล้วจำนวน 2 โครงการ ได้แก่ โรงไฟฟ้าพลังความร้อนร่วม บี.กริม เพาเวอร์ ราชบุรี หรือ BGPR1 และโรงไฟฟ้าพลังความร้อนร่วม บี.กริม เพาเวอร์ ราชบุรี 2 หรือ BGPR2 กำลังการผลิตรวม 240 เมกะวัตต์ (MW) ไปยังนิคมอุตสาหกรรมเอเซีย สุวรรณภูมิ อ.บางบ่อ จ.สมุทรปราการ จากเดิมที่มีการก่อสร้างในนิคมอุตสาหกรรม วี.อาร์.เอ็ม ต.รางบัว จ.ราชบุรี
ขณะที่ นายโชติ ชูสุวรรณ ประธานเจ้าหน้าที่ปฏิบัติการ BGRIM เคยเปิดเผยผ่านรายการ “ข่าวหุ้นเจาะตลาด” ออกอากาศทางสถานีโทรทัศน์สปริงนิวส์ ทีวีดิจิทัลช่อง 19 และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. ว่า บริษัทจะดำเนินการยื่นอุทธรณ์ไปยังคณะกรรมการกำกับกิจการพลังงาน (กกพ.) เพื่อขอย้ายที่ตั้งโรงไฟฟ้าไปยังนิคมอุสาหกรรม จ.สมุทรปราการ ซึ่งมั่นใจว่าจะสามารถย้ายที่ตั้งโรงไฟฟ้าทั้ง 2 โครงการได้
ด้านนายวีระพล จิรประดิษฐกุล โฆษกกกพ. เปิดเผยถึงหลักเกณฑ์หรือข้อกำหนดโดยทั่วไปเกี่ยวกับการย้ายโรงไฟฟ้า หลังจากที่มีการลงนามในสัญญา PPA เสร็จสิ้น โดยระบุว่า ผู้ประกอบการสามารถขอย้ายที่ตั้งในการก่อสร้างโรงไฟฟ้าได้หากมีเหตุสุดวิสัยเกิดขึ้น
อย่างไรก็ดี ล่าสุด แหล่งข่าวจากวงการพลังงานเปิดเผยกับ “ข่าวหุ้นธุรกิจ” ว่า ขณะนี้การไฟฟ้าฝ่ายผลิตแห่งประเทศไทย (กฟผ.) ได้ส่งหนังสือปฏิเสธการย้ายที่ตั้งโรงไฟฟ้าทั้ง 2 แห่งไปยัง BGRIM แล้ว ดังนั้น จึงเป็นที่น่าจับตามองว่า BGRIM จะมีวิธีดำเนินการแก้ไขปัญหาดังกล่าวอย่างไร
ทั้งนี้ สามารถติดตามรายละเอียดเพิ่มเติมได้ทางหนังสือพิมพ์ข่าวหุ้นธุรกิจ ฉบับวันที่ 31 พฤษภาคม 2561 และหากมีข้อมูลเพิ่มเติมประการใด ทีมข่าว “ข่าวหุ้นธุรกิจออนไลน์” จะรายงานให้ทราบในเวลาต่อไป
นอกจากนี้ นักลงทุนยังสามารถติดตามรายละเอียดเรื่องดังกล่าวผ่านรายการ “ข่าวหุ้นเจาะตลาด” ออกอากาศทางสถานีโทรทัศน์สปริงนิวส์ ทีวีดิจิทัลช่อง 19 และสถานีวิทยุกระจายเสียงกรมการขนส่งทหารบก (ขส.ทบ.) FM 102 MHz. ได้ตั้งแต่เวลา 9.40 น. เป็นต้นไป